**מודעות** = תפיסה בחושים של נתונים עובדתיים והבנתם.

**חזקת העיוורון המכוון (עצימת עיניים)** = חשד בפועל של אדם בדבר התקיימות ההתנהגות או הנסיבות, שקול כנגד מודעות להתנהגות ולנסיבות אם למרות שהיה מודע בפועל לכך שקיימת בידיו האפשרות לברר את החשד, הוא נמנע מלבררו.

**חזקת המודעות הכללית** = אדם מוחזק כמודע לאפשרות גרימת התוצאות הטבעיות של התנהגותו.

* מדובר במודעות ולא כוונה. חזקת המודעות אינה מיועדת לשימוש לצורך הוכחת הכוונה (מישור חפצי) או לצורך הוכחת מודעות לנסיבות או התנהגות (מישור הכרתי) . היא אמצעי להוכחת רכיב הכרתי **נוסף**; מוכיחה את המודעות לאפשרות גרימת התוצאות – מחליפה למעשה קש"ס משפטי.
* ניתן לשלול אותה ע"י הוכחה שלא מתקיים קש"ס עובדתי.

**כוונה** = רצון מודע המלווה את ההתנהגות, כי התוצאות הנובעות מאותה התנהגות אכן תתרחשנה.

* כוונה היא ביחס לרכיב התוצאות בלבד. לכן, עבירות מ"פ מסוג "כוונה (רגילה)" יהיו רק בעבירות תוצאתיות. לא יכולות להיות עבירות כוונה (רגילה) בעבירות התנהגותיות. אם עבירת מ"פ תוצאתית לא דורשת כוונה (אין ביטוי מיוחד שמעיד על כוונה) נוכל להוכיח את היסוד הנפשי ע"י פזיזות – אדישות וקלות דעת.

**כלל הצפיות** = צפייה מודעת בפועל בעת התקיימות ההתנהגות, כי התרחשות התוצאות היא אפשרות קרובה לוודאי, שקולה כנגד כוונה כי התוצאות אכן תתרחשנה.

**כוונה מיוחדת** = רצון מודע המלווה את ההתנהגות, כי המניע להתנהגות אכן יבוא על סיפוקו או כי מטרת ההתנהגות אכן תתגשם.

* נקראת "מיוחדת" משום שהיא רכיב נוסף בהוכחה של היסוד הנפשי שאין לו מקבילה ביסוד העובדתי; היא יחס נפשי לאובייקט שאינו חלק מהיסוד העובדתי (מהאירוע).
* גם בעבירות התנהגותיות וגם בעבירות תוצאתיות יכולה להיות לנו דרישה ל-"כוונה מיוחדת" שמתחלקת ל"מניע" ו-"מטרה". עצם הביטוי של מניע או מטרה לא קובע שהעבירה היא עבירת כוונה מיוחדת. אם המניע/המטרה ביחס לגרימת התוצאות, אז מדובר בכוונה רגילה תוצאתית. אם המניע/המטרה לא ביחס לרכיב התוצאות, אז מדובר בכוונה מיוחדת.
* "כוונת תחילה" ו"כוונה מיוחדת" הן באותו רמה של אשם, הן משקפות את אותה רמה של רצון בתוך רכיב ה-"כוונה".

**מטרה** = נתונים עובדתיים, האמורים לנבוע מן ההתנהגות המיועדת להגשימם – לא באה לידי סיפוק בהתנהגות.

**מניע** = תחושה פנימית-סובייקטיבית של המתנהג, אשר ההתנהגות הנובעת הימנה מהווה את סיפוקה – באה לידי סיפוק בהתנהגות.

**הלכת הצפיות** = צפייה מודעת בפועל בעת התקיימות ההתנהגות, כי הגשמת המטרה היא אפשרות קרובה לוודאי, שקולה כנגד כוונה מיוחדת כי המטרה אכן תוגשם.

* במקור הלכת הצפיות כללה גם את כלל הצפיות אך מאז שעיגנו את החלק הראשון של ההלכה בחוק העונשין, הלכת הצפיות הפכה להיות מונח לכוונה מיוחדת בעבירות מטרה בעוד כלל הצפיות הוא לגבי עבירות תוצאה עם כוונה רגילה.

**סדר העבודה שלנו בניתוח עבירה ובהוכחה של היסודות שלה יהיה:**

1. זיהוי העבירה כעבירת תוצאה/התנהגות (מבחינת דרישת היסוד העובדתי).
2. זיהוי העבירה כעבירת מ"פ/רשלנות/אחריות קפידה (מבחינת דרישת היסוד הנפשי).
3. האם יש דרישה מפורשת של כוונה המייחסת לרכיב התוצאות שבהגדרת העבירה/כוונה מיוחדת.

|  |
| --- |
| **טבלת השוואה בתוך "כוונה מיוחדת"** |
| **מאפיינים** | **מטרה** | **מניע** |
| **היסוד הנפשי הנדרש** | כוונה מיוחדת |
| **קש"ס עם ההתנהגות** | המטרה נובעת מן ההתנהגות | ההתנהגות נובעת מן המניע |
| **עיתוי ביחס להתנהגות** | אחרי | לפני |
| **צורת התקיימות (איך באה לידי ביטוי)** | נתונים עובדתיים | תחושה פנימית |
| **קיום בפועל** | לא צריך להוכיח שהמטרה הוגשמה | צריך להוכיח שהמניע הוגשם (בא לידי סיפוקו) |

|  |
| --- |
| **טבלת השוואה בין החזקות ביסוד הנפשי** |
|  | **חזקת העיוורון המכוון** | **חזקת המודעות הכללית** | **כלל הצפיות** | **הלכת הצפיות** |
| **מטרת החזקה (תחליף ל-)** | מודעות להתנהגות ומודעות לנסיבות | מודעות לאפשרות גרימת התוצאות (לשים לב לדיוק: מודעות לתוצאות ולא כוונה לתוצאות – כמו שצריך מודעות להתנהגות ונסיבות כך צריך מודעות לתוצאות) | כוונה (כללית) ביחס להתרחשות התוצאות | כוונה מיוחדת ביחס להגשמת המטרה |
| **סוג החזקה** | חזקה משפטית חלוטה | חזקה עובדתית | חזקה משפטית חלוטה |
| **דרכי שלילת החזקה** | שלילת יסודות החזקה והטלת מגבלות על השימוש בה | שלילת יסודות החזקה, **שלילת מסקנת החזקה** והטלת מגבלות על השימוש בה | שלילת יסודות החזקה והטלת מגבלות על השימוש בה |